LIVE เตรียมเปลี่ยนชื่อใหม่เป็น “บมจ.ไทรทัน โฮลดิ้ง”
LIVE เตรียมเปลี่ยนชื่อจาก “บมจ.ไลฟ์ อินคอร์ปอเรชั่น” เป็น “บมจ.ไทรทัน โฮลดิ้ง” พร้อมเปลี่ยนชื่อย่อเป็น “TT” เผยจะใช้เงิน 96 ลบ. เข้าซื้อหุ้น “บ.สเตรกา” ผู้ดำเนินธุรกิจรับเหมาขุดเจาะแนวราบ เพิ่มเป็น 84.2% จากเดิม 52.63% 
17 ก.ย. 2558

บริษัท ไลฟ์ อินคอร์ปอเรชั่น จำกัด (มหาชน) หรือ LIVE ระบุว่า ที่ประชุมคณะกรรมการบริษัทวานนี้ (16 ก.ย.) อนุมัติการเปลี่ยนแปลงชื่อบริษัทใหม่เป็น บริษัท ไทรทัน โฮลดิ้ง จำกัด (มหาชน) และจะเปลี่ยนแปลงชื่อย่อหลักทรัพย์ของบริษัท จากเดิม “LIVE” เป็น “TT” ด้วย
พร้อมกันนี้ยังอนุมัติให้บริษัทลงทุนซื้อหุ้นสามัญของบริษัท สเตรกา จำกัด จากกลุ่มผู้ถือหุ้นเดิมจำนวน 4 ราย รวมจำนวน 240 ล้านหุ้น หรือคิดเป็น 31.57% ของทุนจดทะเบียน ในราคาหุ้นละ 0.40 บาท รวมมูลค่าทั้งสิ้น 96 ล้านบาท ซึ่งบริษัทจะใช้เงินเงินหมุนเวียนซึ่งเป็นเงินสดที่มีอยู่ภายในบริษัทในการซื้อหุ้นครั้งนี้
สำหรับประโยชน์ที่ได้รับจากการเข้าถือหุ้นเพิ่มเป็น 84.2% จากเดิมที่ 52.63% นั้น จะทำให้มีอำนาจควบคุมและอำนาจการบริหารงานแบบเบ็ดเสร็จ เพราะถือหุ้นเกินกว่า 75% ของทุนจดทะเบียน และจะสามารถรับรู้รายได้จากการดำเนินธุรกิจของสเตรกาเพิ่มมากขึ้น
นอกจากนี้คณะกรรมการบริษัทยังมีมติอนุมัติให้บริษัทยกเลิกสัญญาเช่าที่ดินที่ตั้งอาคารสำนักงานของบริษัท ฉบับลงวันที่ 1 กรกฎาคม 2555 (ฉบับเดิม) ระหว่างบริษัท กับบริษัท อินฟีนิตี้ โปร จำกัด ซึ่งกำหนดระยะเวลา 5 ปี โดยให้มีผลสิ้นสุดในวันที่ 30 มิถุนายน 2558 ขณะเดียวกันมีมติอนุมัติให้บริษัทเข้าทำสัญญาเช่าที่ดินที่ตั้งอาคารสำนักงานของบริษัท ฉบับลงวันที่ 16 กันยายน 2558 (ฉบับใหม่) ระหว่างบริษัท กับบริษัท อินฟีนิตี้ โปร จำกัด โดยให้มีผลเริ่มตั้งแต่วันที่ 1 กรกฎาคม 2558 ถึงวันที่ 31 ธันวาคม 2570 มีกำหนดระยะเวลารวมทั้งสิ้น 12 ปี 6 เดือน